Document ID: 31998D0470

Odločba Komisije
z dne 9. julija 1998
za izvajanje Direktive Sveta 89/662/EGS na področju podatkov o veterinarskih pregledih
(notificirano pod dokumentarno številko K(1998) 1741)
(Besedilo velja za EGP)
(98/470/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 glede veterinarskih pregledov za trgovino v Skupnosti zaradi uresničevanja notranjega trga [1], kot nazadnje spremenjena z Direktivo 92/118/EGS [2], in zlasti člena 16(3) Direktive,
ker mora imeti Komisija na voljo takojšnje in zanesljive podatke, da se Stalnemu veterinarskemu odboru omogoči preverjanje osnovnih podatkov o veterinarskih pregledih, opravljenih v državah članicah v skladu z Direktivo 89/662/EGS;
ker bi bilo treba predložiti podatke za vsak sektor dejavnosti, zajet z veterinarsko zakonodajo, da se vzpostavi racionalen pristop do rezultatov pregledov;
ker bi bilo treba takšne podatke iz praktičnih razlogov Komisiji pošiljati v elektronski obliki;
ker bi moral pristojni državni organ zahtevane podatke za določeno državo članico kot celoto poslati v zbirni obliki za vsak sektor, da se rezultati lahko jasno izrazijo;
ker bi bilo treba upoštevati samo podatke, pridobljene pri uradnih pregledih, ki jih izvedejo pristojni organi držav članic, da se zagotovi zanesljivost celotnega sistema;
ker bi bilo treba v prvi vrsti zagotoviti podatke o svežem mesu; ker bi bilo treba to določbo kasneje dopolniti, da se vključijo vsi sektorji, zajeti v veterinarski zakonodaji;
ker so ukrepi, predvideni v tej odločbi, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Države članice pošljejo Komisiji podatke, določene v členu 16(1) Direktive 89/662/EGS, za vsak sektor dejavnosti. Sektorji dejavnosti, ki ustrezajo sektorjem, določenim v veterinarski zakonodaji, so navedeni v Prilogi I.
Člen 2
Za vsak sektor dejavnosti se pri podatkih upoštevajo opravljeni uradni pregledi ter rezultati, dobljeni v kraju porekla in namembnem kraju, predložijo pa se za vsako državo članico za vsako koledarsko leto.
Člen 3
1. Podatki se predložijo v skladu z ustreznim vzorcem za vsak sektor.
2. Vzorec za sektor svežega mesa je določen v Prilogi II.
Člen 4
Ti podatki se Komisiji pošljejo v elektronski obliki.
Člen 5
Podatki se pošljejo enkrat letno, najkasneje do 1. maja leta, ki sledi letu, ko so bili opravljeni pregledi. Prvič se takšni podatki o pregledih iz leta 1999 pošljejo najkasneje do 1. maja 2000.
Člen 6
Ta odločba je namenjena državam članicam.
V Bruslju, 9. julija 1998

Labels: 0
17
6